DECRETO 209/2006, do 9 de novembro, polo que se declara a urxente ocupación, para efectos de expropiación forzosa, polo Concello de Pedrafita do Cebreiro, dos bens e dereitos necesarios para a realización das obras do proxecto de construción de camiño de acceso ao cemiterio de Pedrafita.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/11/2006

O Concello de Pedrafita do Cebreiro, en sesión celebrada o día vinte de maio de dous mil catro, aprobou o proxecto de construción de camiño de acceso ao cemiterio de Pedrafita e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente foi tratado na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo 1 da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, o camiño existente resulta moi perigoso polo seu deficiente estado actual, cun risco elevado de accidentes sobre todo nas persoas maiores ou con minusvalidez, debido a que carece de acceso rodado, sendo o único acceso practicable á entrada por unha escaleira que salva unha pendente duns 10 metros de altitude o que representa un 33% de desnivel, e que fai que resulte impracticable para unha parte importante da poboación, máxime en épocas de xeadas e nevadas.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día nove de novembro de dous mi seis,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, para efectos de expropiación forzosa, polo Concello de Pedrafita do Cebreiro, dos bens e dereitos concretados no expediente administrativo instruído para o efecto e necesarios para a execución das obras do proxecto de construción de camiño de acceso ao cemiterio de Pedrafita, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes no presente caso, con carácter previo ao inicio das obras.
Santiago de Compostela, nove de novembro de dous mil seis.
Emilio Pérez Touriño
Presidente
José Luís Méndez Romeu
Conselleiro de Presidencia, Administracións Públicas e Xustiza